མི་ཚང་མར་རྒྱག་རེས་རྒྱག་པ་དང་གདོང་མདོག་ནག་པོ་བསྟན་ཏེ་བསྡད་ན་གྲོགས་པོ་ཡོང་ཐུབ་ཐབས་མེད།ཕྲུ་གུ་དེས་རྟག་ཏུ་རླུང་སྟོན་གྱི་ཡོད་ཅེས་མི་རྣམས་གཡོལ་ནས་འགྲོ་བ་ལས་ཚུར་འཆམ་པོ་བྱེད་པར་ཡོང་ཐབས་མེད།བྱམས་བརྩེ་དང༌གུས་ཞབས་བྱེད་པ།གྲོགས་པོའི་འབྲེལ་བ་བཟུང་བ་ཡིན་ན་མི་རྣམས་རང་ཤུགས་ཀྱིས་ཚུར་འདུས་ཡོང་ངེས་ཡིན།བསམ་བློའི་ནང་དུ་བྱམས་བརྩེ་ཡོད་ན་སྙིང་སྟོབས་ཀྱང་བསླེབ་ངེས་རེད།དེ་ཡང་ངོས་གཅིག་ནས་བལྟས་ན་སྙིང་སྟོབས་དང་ངོས་གཅིག་ནས་བལྟས་ན་བྱམས་བརྩེ་རེད།དཔེར་ན།བར་ལམ་ངོས་ལ་གུང་ཁྲན་ཏང་གི་རྒྱ་མི་ཞིག་ཐུག་བྱུང༌།ཁོས།རྒྱ་མི་གུང་ཁྲན་གྱིས་མི་ལ་སྡུག་པོ་མང་པོ་བཏང་བ་ཡིན་སྟབས།ད་ཆ་མི་རྣམས་ཀྱིས་ཚུར་སྡུག་པོ་གཏོང་ངེས་རེད་བསམས་ཏེ་ཞེད་སྣང་འོག་བསྡད་ཡོད་པ་རེད་ཅེས་བཤད་བྱུང་།མི་ལ་སྡུག་པོ་གཏོང་བ་དང་མཐོང་ཆུང་བྱེད་པ།བློས་འགེལ་མི་བྱེད་པ་སོགས་བྱས་ཚེ་རང་བཞིན་གྱིས་སོ་སོར་མིས་ཚུར་སྡུག་པོ་གཏོང་ངེས་རེད་བསམ་པའི་འཇིགས་སྣང་ཡོང་ངེས་རེད།ཅིའི་ཕྱིར་དེ་ལྟ་བུའི་འཇིགས་སྣང་ཡོང་གི་ཡོད་དམ་ཞེ་ན།མི་གཞན་གྱི་བདེ་སྡུག་ལ་བསམ་བློ་གཏན་ནས་མི་གཏོང་བར་རང་ཉིད་གཅིག་པུའི་ཁེ་ཕན་ལ་བསམ་བློ་བཏང་བའི་འབྲས་བུར་རང་ཉིད་གྲོགས་མེད་གཅིག་པུར་གྱུར་པ་དེ་ཡོང་གི་ཡོད།